《崖堑口》
清代·郑珍

群崖力弄险，挤天作曲尺。树从开辟青，石积混沌白。

一溪中荡齧，闻声俯来黑。孤云带去鸟，飞避不留迹。

白日落其内，炎天起寒色。阴沈疑鬼宫，宛转入暗壁。

来者自天降，当顶踏我帻。两心各成惊，熟视始定魄。

盘盘逶地缝，忽出井口窄。觅路者谁子，此眼真有力。

是邦平播前，恍惚难尽识。一朝会平荡，茶盐得通易。

山川终古来，恐究沦异域。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。